Skouspelagtige parkrun vir Clarens | Netwerk24
Skouspelagtige parkrun vir Clarens
In pas met ’n landwye – en ook wêreldwye – neiging om ’n gesonde leefstyl te bevorder, gaan die Oos-Vrystaatse dorpie Clarens ook nou weekliks ’n parkrun-wedloop aanbied.
Die eerste Clarens-parkrun word op Saterdag 30 Maart om 08:00 aangebied. Dit sal deur Bruce Fordyce geopen word.
Die 5 km-roete gaan begin en eindig in Kerkstraat, by die Bibliophile-boekwinkel. Die roete strek hoofsaaklik deur die Clarens-natuurreservaat, en langs voetpaaie langs die spruite wat deur die dorpie vloei.
Die Clarens-natuurreservaat word bestuur deur die Clarens Village Conservancy (CVC), ’n nie-winsgewende organisasie wat die natuurreservaat en sy verskeidenheid stap- en fietsryroetes in stand hou.
Die parkrun-organiseerders het met die CVC saamgewerk om ’n roete te skep wat aan die parkrun-vereistes voldoen en skilderagtige natuurskoon bied.
So is daar gesamentlik aan die roetes gewerk en nuwe bruggies oor die spruite gebou, wat aan die deelnemers ’n besondere ervaring gaan gee.
Die roete strek verder oor die wal van die Clarens-dam, aan die voetheuwels van die Rooiberge., wat pragtige uitsigte oor die Klein Caledon vallei bied.
Dié geleentheid gaan ’n kombinasie van oefening en pragtige natuurskoon bied. Deelname is gratis.
Deelnemers moet hulle eenvoudig op die parkrun-webblad registreer, hul strepieskode uitdruk en opdaag.
Die CVC bied ’n verkeidenheid stap- en bergfietsroetes in die reservaat, van maklik tot uitdagend, en inligting hieroor sal by die parkrun beskikbaar wees.
10 moet-lees-stories: Woensdag 16 Oktober 2019